หมอกควันภาคเหนือค่าฝุ่นลดลง แต่หลายพื้นที่ยังเกินค่ามาตรฐานเล็กน้อยในระดับสีส้ม ขอให้ประชาชนในพื้นที่ช่วยกันลดจุดความร้อน (Hotspot) ด้วยการไม่เผา
สถานการณ์หมอกควันภาคเหนือค่าฝุ่นลดลง แต่หลายพื้นที่ยังเกินค่ามาตรฐานเล็กน้อยในระดับสีส้ม พร้อม ขอให้ประชาชนในพื้นที่ช่วยกันลดจุดความร้อน (Hotspot) ด้วยการไม่เผา          สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่ภาคเหนือ 9 จังหวัดวันนี้ (22 เม.ย.62) ภาพรวมคุณภาพอากาศอยู่ในระดับดีมากถึงมีผลกระทบต่อสุขภาพ โดยค่าฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 44 - 75   ไมโครกรัมต่อลูกบาศก์เมตร ภาพรวมค่าฝุ่นลดลงจากเมื่อวานนี้ (21 เม.ย.62) โดยเกินมาตรฐานในระดับสีส้ม 13 พื้นที่ มีค่าสูงสุดบริเวณ ต.ห้วยโก๋น อ.เฉลิมพระเกียรติ จ.น่าน อยู่ที่ 75 ไมโครกรัมต่อลูกบาศก์เมตร ส่วนค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 62 - 127 ไมโครกรัมต่อลูกบาศก์เมตร เกินมาตรฐาน 1 พื้นที่ บริเวณ ต.แม่ปะ อ.แม่สอด จ.ตาก รวมถึง มีค่าก๊าซโอโซน (O3) ตรวจพบค่าระหว่าง 1 - 77 ส่วนในพันล้านส่วน (ppb) เกินมาตรฐานที่บริเวณ ต.ห้วยโก๋น อ.เฉลิมพระเกียรติ จ.น่าน จึงขอให้ประชาชนในพื้นที่ช่วยกันลดจุดความร้อน (Hotspot) ด้วยการไม่เผา       ทั้งนี้ กรมควบคุมมลพิษ (คพ.) ขอความร่วมมือประชาชนงดเผาเชื้อเพลิง ทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362 โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ป air4thai ตลอด 24 ชั่วโมง